So isch dänn Winterthur zimlich schnäll ä wichtigi Induschtrieschtadt wordä, und t Dörfer um t Altstadt ume sind mit ära zämegwachse. Di richä Fabrikhäre händ iri Villä um Winterthur ume bout, und iri grossä Gärti änglisch aapflanzet. Drum gseend grossi Teil vo Winterthur au jetz no wien än grosse Garte uus. Diä abgläge Mulde am Usgang vom Tösstal hät Fabrikhärä azoge, wo nid intressiert gsii sind am noble Tue. Si sind zimlich bescheide blibe und händ irne Arbeiter guet glueget.